**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.04.2022, ora 08.00 – 15.04.2022, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 15.04.2022, ora 07.00**

**RÂURI**

Debitele au fost, în general, în scădere, exceptând râurile din bazinele hidrografice: Bârzava, Moravița, Caraș, Nera, Cerna, Vedea, bazinul mijlociu și inferior al Prutului și râurile din Dobrogea, unde au fost staționare, iar pe cursul inferior al Mureșului (aval s.h. Radna) au fost în creștere prin propagare.

Debitele se situează la valori sub mediile multianuale lunare, cu coeficienţi moduli cuprinși între 30 – 80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș (exceptând râurile din bazinul Someșului Mic), cursul mijlociu și superior al Bistriței și mai mici (sub 30% din normalele lunare) pe râurile din bazinele hidrografice: Moravița, Caraș, Nera, Cerna, Vedea, Rm. Sărat, Bârlad și pe afluenții Prutului.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în general în scădere, exceptând râurile din bazinele hidrografice: Vedea, Bârlad, bazinul mijlociu și inferior al Prutului și râurile din Dobrogea, unde vor fi staționare.

Sunt posibile ușoare creșteri izolate de niveluri și debite pe unde râuri mici din zonele de deal și de munte, mai ales pe cele din nordul și nord-vestul țării, ca urmare a precipitațiilor prognozate, slabe cantitativ și cedării apei din stratul de zăpadă.

Nivelurile pe râuri la stațiile hidrometrice se vor situa sub **COTELE DE ATENȚIE.**

**A.B.A. Prut-Bârlad**

Județul Vaslui:

* Se mențin prevederile din „Planul de restricții și folosire a apei în perioade deficitare”, treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

Judetul Iași

* Se mențin prevederile din „Planul de restricții și folosire a apei în perioade deficitare”, treapta a II-a pentru: S.C. PISCICOLA S.RL. Iași, S.C. Noralex S.A. Iași și S.C. CC & PES S.R.L. Iași, prin reducerea debitelor la sursă (r.Miletin – ac.Hălceni).

**DUNĂRE**

Debitul la intrarea în țară (secțiunea Baziaș) în intervalul 14.04.2022 – 15.04.2022 a fost în creștere, având valoarea de 5800 m3/s, sub media multianuală a lunii aprilie (7900 m3/s).

În aval de Porţile de Fier, debitele au fost în scădere pe sectorul Gruia – Corabia și în creștere pe sectorul Tr. Mӑgurele – Tulcea.

Debitul la intrarea în țară (secțiunea Baziaș) va fi în creştere (5900 m3/s).

În aval de Porțile de Fier debitele vor fi staționare la Gruia, în scădere pe sectorul Calafat – Tr. Măgurele şi în creștere pe sectorul Zimnicea – Tulcea.

**2.** **Situația meteorologică în intervalul 14.04.2022, ora 09.00 – 15.04.2022, ora 06.00**

**ÎN ŢARĂ**

Vremea a fost în general frumoasă și a continuat să se încălzească în toată țara. Cerul a fost variabil, mai mult senin la începutul intervalului și din a doua parte a nopții în majoritatea regiunilor, iar vântul a suflat slab și moderat, local cu unele intensificări ziua în Moldova și Dobrogea. Stratul de zăpadă mai era prezent doar în zona montană înaltă și măsura *-în platformele staţiilor meteo-* până la 208 cm în Munţii Bucegi, la peste 2000 m altitudine. Temperaturile maxime s-au încadrat între 14 grade la Cotnari și 23 de grade la Băile Herculane și Calafat, iar la ora 06.00 valorile termice s-au situat între -4 grade la Toplița și Miercurea Ciuc și 14 grade la Dumbrăvița de Codru și la Șiria. Noaptea, pe spații mici în centrul și estul țării s-a produs brumă.

**LA BUCUREŞTI**

Vremea a fost predominant frumoasă și a continuat să se încălzească. Cerul a fost variabil, mai mult senin în prima parte a zilei și noaptea, iar vântul a suflat slab și moderat. Temperatura maximă a fost de 20 de grade la Afumați și 21 de grade la Filaret și Băneasa iar la ora 06.00 se înregistrau 3 grade la Băneasa, 6 grade la Afumați și 7 grade la Filaret.

**3. Prognoza meteorologică în intervalul 15.04.2022, ora 09.00 – 16.04.2022, ora 09.00**

**ÎN ŢARĂ**

Vremea va fi cu mult mai caldă decât în mod normal, astfel că temperaturile maxime se vor încadra între 15 și 26 de grade. Cerul va fi mai mult senin, exceptând din a doua parte a zilei regiunile vestice și nord-vestice, iar din orele serii și pe cele nordice, unde vor fi înnorări temporare, iar în a doua parte a intervalului, izolat va ploua slab. Vântul va sufla slab și moderat, cu unele intensificări ziua în nord-vest, iar noaptea pe arii restrânse în estul țării. Temperaturile minime vor fi cuprinse între 1 și 11 grade. Izolat vor fi condiții de ceață.

**LA BUCUREŞTI**

Vremea va fi frumoasă și caldă. Cerul va fi mai mult senin, iar vântul va sufla slab până la moderat. Temperatura maximă va fi de 23...24 de grade, iar cea minimă de 5...8 grade.

1. ***CALITATEA APELOR***

***Administrația Națională Apele Române*** revine cu informații suplimentare referitor la poluarea accidentala cu titei, produsa pe râul Oltet, la data de 13.04.2022, precizând următoarele:

* se continuă acțiunea de neutralizare a țițeiului acumulat pe râul Olteț în zona satului sat Cioroiu, comuna Fălcoiu, prin împrăștierea de material absorbant de echipele S.G.A. Olt, I.S.U. Olt, Conpet S.A.& Envirotech Constanța;
* s-a procedat la montarea de baraje absorbante/limitatoare in aceasta zona, fiind puse materiale la dispoziție și de alți deținători: S.C. Hidroelectrica S.A., Conpet S.A.;
* s-au prelevat 7 probe de apă (3 probe-13 aprilie si 4 probe-14 aprilie), probe ce se trimit la A.B.A. Olt pentru determinarea produselor petroliere, din următoarele puncte:
* 2 probe din zona conducta CF- pod Balș;
* 2 probe aval sat Racovița, comuna Voineasa;
* 2 probe aval sat Rusănești, comuna Voineasa;
* 1 probă zona sat Cioroiu, comuna Fălcoiu.

Vom reveni cu informații suplimentare.

1. ***CALITATEA MEDIULUI***
2. **În domeniul aerului**

***Inspectoratul General pentru Situații de Urgență*** și ***Agenția pentru protecția Mediului Timiș*** informează telefonic despre producerea, la data de 14.04.2022, ora 16.55, unui incendiu pe raza municipiului Timișoara, care a cuprins o hală (aprox. 800 mp) situată în incinta fostei fabrici de țigări (care nu mai desfășoară activitate) care se manifesta cu degajări mari de fum in atmosfera. În hală se află depozitate aparate electronice (aparate pentru jocuri de noroc) și produse chimice (azotat de amoniu lichid). Calitatea aerului înconjurător a fost afectată doar local, stațiile din cadrul rețelei RNMCA nu au înregistrat depășiri. Reprezentanții ISU Banat au trimis la fața locului trei autospeciale de stingere cu apă și spumă, o autoscară pentru lucrul la înălțime, un echipaj SMURD, 15 subofițeri și un ofițer. În zonă a fost emis şi un mesaj Ro-Alert prin care populația este avertizată în privința degajărilor mari de fum. A fost evacuată zona limitrofă, inclusiv un Mall. Nu au fost raportate victime. Administrația Națională de Meteorologie informează referitor la circulația aerului in zona municipiului Timișoara precizând ca, in intervalul 14.04.2022, orele 17:30 - 21:00, vântul va sufla slab (rafale de până la 15 km/h) din direcție predominant sud-vestică, astfel că evoluția norului de fum va fi de dispersie si deplasare ușoară spre nord-est.

***Agenţia Naţională pentru Protecţia Mediului*** informează că, din rezultatele analizelor efectuate la data de 13.04.2022 în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf) și ale pragurilor de alertă și informare pentru O3 (ozon). A fost înregistrată depășirea valorii-limită zilnice (50 µg/m3) pentru indicatorul particule in suspensie cu diametrul sub 10 microni (PM10), la stația IS-1. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată dupa prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului și vegetației**

***Direcția Silvică Gorj*** informează despre producerea, la data de 06.04.2022, ora 16.30, unui incendiu care a afectat 3,3 ha litieră pe raza OS Târgu Jiu, loc Scoarța, jud Gorj. Incendiul a fost stins, în aceeași zi, la ora 21.40 prin intervenția a cinci silvicultori, doi pompieri și doi cetățeni. Cauza: foc deschis, lăsat nesupravegheat.

***Direcția Silvică Gorj*** informează despre producerea, la data de 13.04.2022, ora 13.10, unui incendiu care a afectat 0,9 ha litieră pe raza OS Peșteana, loc Floreșteni, jud Gorj. Incendiul a fost stins, în aceeași zi, la ora 16.40 prin intervenția a doi silvicultori și doi cetățeni. Cauza: foc deschis, lăsat nesupravegheat.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

DIRECȚIA DE COMUNICARE, TRANSPARENȚĂ ȘI IT